A Babaváró hitel szabadon elkölthető, akár hitelkiváltásra is fordíthatod. Vannak olyan pénzintézetek is, ahol a babaváró hitelből közvetlenül rendezik a fennálló hiteltartozásodat, és a megmaradó összeget utalják át nektek. Ugyanakkor amelyik bank nem veszi figyelembe, hogy hitelkiváltásra fordítanátok a Babaváró összegét, annál akár problémába is ütközhettek a támogatott hitel felvétele során, hiszen a jövedelmetekbe a régi hitel(ek) és a Babaváró hitel törlesztőrészlete is bele kell férjen (annak ellenére, hogy pont kiváltani szeretnétek a régit). Ez esetben érdemes egy hitelszakértő díjmentes segítségét kérni a megfelelő bank kiválasztásában a Babaváró hitel igénylése előtt. Nem klasszikus eset a Babaváró hitel adósságrendezésre való felhasználása (a legtöbb pár ingatlan, gépjármű, vagy családtervezéssel kapcsolatos célokra költi), de ha mégis erre fordítanátok, akkor biztosan a legkedvezőbb és legolcsóbb megoldás jelenleg.